

**ამბროლაურის მუნიციპალიტეტის საკრებულოს**

**გ ა ნ კ ა რ გ უ ლ ე ბ ა N15**

2025 წლის 06 თებერვალი

ქ. ამბროლაური

**ამბროლაურის მუნიციპალიტეტში საოჯახო მევენახეობა-მეღვინეობის და ძველი რაჭული ვაზის ჯიშების აღდგენა/განვითარების ხელშეწყობის პროგრამის დამტკიცების თაობაზე**

საქართველოს ორგანული კანონის ,,ადგილობრივი თვითმმართველობის კოდექსის“ 16-ე მუხლის მე-4 პუნქტის, 61-ე მუხლის პირველი და მე-2 მუხლების საფუძველზე ამბროლაურის მუნიციპალიტეტის საკრებულომ

**გ ა დ ა წ ყ ვ ი ტ ა :**

1. დამტკიცდეს ამბროლაურის მუნიციპალიტეტში საოჯახო მევენახეობა-მეღვინეობის და ძველი რაჭული ვაზის ჯიშების აღდგენა/განვითარების ხელშეწყობის პროგრამა თანდართული დანართის შესაბამისად.

2. განკარგულება შეიძლება გასაჩივრდეს დაინტერესებული პირის მიერ მისი გაცნობიდან ერთი თვის ვადაში ამბროლაურის რაიონულ სასამართლოში. (მის: ქ. ამბროლაური კოსტავას ქუჩა N13.)

3. განკარგულება ძალაშია ხელმოწერისთანავე.

**საკრებულოს თავმჯდომარე: ასლან საგანელიძე**

*დანართი*

**ამბროლაურის მუნიციპალიტეტში საოჯახო მევენახეობა-მეღვინეობის და ძველი რაჭული ვაზის ჯიშების აღდგენა/განვითარების ხელშეწყობის პროგრამა**

**მუხლი 1. პროგრამის მიზანი**

1. რაჭა ქართული მევენახეობა-მეღვინეობის პატარა, მაგრამ ერთ-ერთი ყველაზე გამორჩეული მხარეა, საინტერესო ვაზის ჯიშებითა და მრავალფეროვანი ღვინოებით, რომელთაგანაც განსაკუთრებით სახელგანთქმულია ადგილწარმოშობის ბუნებრივად ნახევრად ტკბილი „ხვანჭკარა“, რომელიც აღნიშნული სახელწოდებით 1932 წლიდან იწარმოება. რაჭის მევენახეობა-მეღვინეობის კულტურული ვაზის ჯიშთა მრავალფეროვნება იმაზე მიანიშნებს, რომ აქ მევენახეობის ისტორია ათწლეულებს ითვლის. სამწუხაროდ აღნიშნულ ჯიშთაგან ზოგიერთი უნიკალური ჯიში გადაშენების პირას მყოფია და მათ აღდგენაზე ზრუნვა პრიორიტეტულ მიმართულებად უნდა იქცეს.

2. პროგრამის მიზანია ამბროლაურის მუნიციპალიტეტში საოჯახო მევენახეობა-მეღვინეობის განვითარებისა და მუნიციპალიტეტის ტერიტორიაზე გადაშენების პირას მყოფი უნიკალური ვაზის ჯიშების აღდგენა-პოპულარიზაციის ხელშეწყობა.

**მუხლი 2. პროგრამის ამოცანა**

საოჯახო მეურნეობების ფინანსური ხელშეწყობა სისტემურ-კონტაქტური შესაწამლი პრეპარატების, სასუქისა და ახალი ნერგების შეძენის მიზნით.

**მუხლი 3. პროგრამის მონაწილეები და თანხის გაცემის პირობები**

1. პროგრამაში მონაწილეობა შეუძლია ამბროლაურის მუნიციპალიტეტის მევენახეობა- მეღვინეობის მიკრო ზონაში მოქმედ ყველა საოჯახო მეურნეობას, რომელთა ვენახების ჯამური ფართობი არ აღემატება 1 ჰა-ს და ფლობს ვაზის სამიზნე ჯიშებს, გარდა „ალექსანდროულის“ და „მუჯურეთულის“ ჯიშის ვაზისა.

2. საოჯახო მეურნეობის საკუთრებაში არსებული ვენახი დარეგისტრირებული უნდა იყოს სსიპ „ღვინის ეროვნული სააგენტოს“ ერთიან ელექტრონულ ბაზაში, პროგრამით მოსარგებლის სახელზე, 2025 წლის 01 აპრილამდე და პროგრამის მონაწილეზე შედგენილი უნდა იყოს ვენახის კადასტრი.

3. პროგრამის ფარგლებში დაფინანსდება ვენახის შესაწამლად განსაზღვრული სისტემურ-კონტაქტური პრეპარატების, სასუქის და ნერგების შეძენა.

4. პროგრამის მონაწილე ვალდებულია:

ა) საჭირო პრეპარატების და სასუქის შეძენა განახორციელოს მხოლოდ სპეციალიზებულ ლიცენზირებულ აგრო მაღაზიაში, ხოლო ნერგების კი შესაბამის სანერგე მეურნეობაში.

ბ) უზრუნველყოს შეძენილი პრეპარატების, სასუქისა და ნერგების მიზნობრივად გამოყენება და ხარისხიანი ყურძნის წარმოება.

**მუხლი 4. პროგრამის ბიუჯეტი**

1**.** პროგრამის ბიუჯეტის ფორმირების საერთო წყაროა ამბროლაურის მუნიციპალიტეტის ბიუჯეტი. პროგრამის ფარგლებში ფინანსდება არაუმეტეს ერთ ჰექტარზე გაშენებული ვენახის:

ა) შეწამლისთვის განსაზღვრული პრეპერატები;

ბ) სასუქის შეძენა;

გ) ახალი ნერგების შეძენა.

2. პროგრამისთვის განკუთვნილი ბიუჯეტი შეადგენს 250 000 (ორას ორმოცდაათი ათას) ლარს და განცხადებების დაკმაყოფილება მოხდება პროგრამით გათვალისწინებული ბიუჯეტის ამოწურვამდე.

3. პროგრამით გათვალისწინებული გასაცემი ფულადი თანხის ოდენობა თითოეული განმცხადებლისთვის განისაზღვრება კადასტრში არსებული ვაზის ძირების რაოდენობით, 1 (ერთი) ერთეულზე - 50 (ორმოცდაათი) თეთრის ოდენობით, არაუმეტეს 2 000 (ორი ათასი) ლარისა.

4. პროგრამით სარგებლობა შესაძლებელია ერთჯერადად და ერთ მოსარგებლეზე გასაცემი მაქსიმალური თანხის ლიმიტი არაუმეტეს 2000 (ორი ათასი) ლარია.

**მუხლი 5 . პროგრამის მოქმედების ვადა**

პროგრამით გათვალისწინებული თანხის მიღების მიზნით განაცხადების მიღება იწყება 2025 წლის 20 აპრილიდან და სრულდება 2025 წლის 30 აგვისტოს.

**მუხლი 6. პროგრამის ადმინისტრირება**

1.ამბროლაურის მუნიციპალიტეტის მერია სსიპ „ღვინის ეროვნული სააგენტოსაგან“ გამოითხოვს ამბროლაურის მუნიციპალიტეტის ტერიტორიაზე არსებულ და ერთიან ელექტრონულ ბაზაში რეგისტრირებულ მონაცემებს - ფიზიკური პირების საკუთრებაში არსებული ვენახების ფართობებს, მესაკუთრეთა და ვაზის ჯიშების მითითებით.

2. სსიპ „ღვინის ეროვნული სააგენტოსაგან“წარმოდგენილ საკადასტრო მონაცემებს ამუშავებს მერიის ეკონომიკისა და ქონების მართვის სამსახური და ადგენს პროგრამის საერთო ბიუჯეტს.

3.დახმარების მისაღებად პროგრამაში მონაწილე ფიზიკურმა პირმა უნდა წარმოადგინოს:

ა) განცხადება მერის სახელზე, რომელშიც მიეთითება კონკრეტულად რა დანიშნულებით აპირებს გამოყენებას ფულადი დახმარების.

ბ) პირადობის მოწმობის ასლი.

გ) ვენახების კადასტრის ამონაწერი.

დ) ინვოისი ან ანგარიშ-ფაქტურა.

ე) სსიპ „საჯარო რეესტრის ეროვნული სააგენტოს“ ამონაწერი მიწის ნაკვეთზე საკუთრების უფლების რეგისტრაციის შესახებ (საჭიროების შემთხვევაში).

4. განცხადებას განიხილავს და პროგრამის ადმინისტრირება ევალება ამბროლაურის მუნიციპალიტეტის მერიის ადმინისტრაციულ სამსახურს, რომელიც ამზადებს ინდივიდუალური ადმინისტარციული სამართლებრივი აქტის პროექტს, სადაც აღინიშნება თითოეულ მოსარგებლეზე გასაცემი თანხის ოდენობა, ვენახის ფართობის შესაბამისად.

5. თანხის ანაზღაურება მოხდება უნაღდო ანგარიშსწორებით, შესაბამის ინვოისში ან ანგარიშ-ფაქტურაში მითითებულ მეწარმე ფიზიკური/იურიდიული პირის ანგარიშზე თანხის ჩარიცხვით.

**მუხლი 7. პროგრამის მონიტორინგი**

მუნიციპალიტეტის მერია უფლებამოსილია, ნებისმიერ დროს, საკუთარი შეხედულებისამებრ, განახორციელოს ადგილზე საველე და დოკუმენტური მონიტორინგი.